b'\n_START_ARTICLE_\nIlja Repin\n_START_SECTION_\nNuoruus\n_START_PARAGRAPH_\nL\xc3\xa4pi el\xc3\xa4m\xc3\xa4ns\xc3\xa4 Repin itse katsoi olevansa syntyper\xc3\xa4lt\xc3\xa4\xc3\xa4n kasakka, ulaani, josta h\xc3\xa4n my\xc3\xb6s oli ylpe\xc3\xa4. Ilja Repinin is\xc3\xa4 oli sotilassiirtolainen. Repin syntyi Harkovan l\xc3\xa4hell\xc3\xa4 It\xc3\xa4-Ukrainassa. Koska is\xc3\xa4 sotilaana oli jatkuvasti poissa, perhe koki jatkuvaa puutetta. Lapsuudesta pienen Iljan mieleen j\xc3\xa4ikin ennen kaikkea n\xc3\xa4lk\xc3\xa4 ja se, kuinka perheen \xc3\xa4iti joutui levitt\xc3\xa4m\xc3\xa4\xc3\xa4n kalkkia valtion kasarmeilla h\xc3\xa4nen viedess\xc3\xa4\xc3\xa4n \xc3\xa4idille ruokaa ty\xc3\xb6maalle._NEWLINE_H\xc3\xa4n sai Ukrainassa taideopetusta vuonna 1858, kun h\xc3\xa4n ty\xc3\xb6skenteli t\xc5\xa1ugujevilaisen ikonimaalarin I. M. Bunakovin palveluksessa ja ansaitsi elantonsa maalaamalla muotokuvia ja ikoneja. Paikalliset ukrainalaiset kirkot ostivat h\xc3\xa4nen maalauksiaan. H\xc3\xa4nen lahjakkuuttaan rohkaistiin my\xc3\xb6s koulussa._NEWLINE_Vuonna 1863 Repin l\xc3\xa4hti Pietariin opiskelemaan Keisarilliseen taideakatemiaan. Taideopiskelijana Repinin taloudellinen tilanne oli heikko, ja h\xc3\xa4n joutui tekem\xc3\xa4\xc3\xa4n sekalaisia t\xc3\xb6it\xc3\xa4.\n_START_SECTION_\nMuotokuva- ja historiamaalari\n_START_PARAGRAPH_\nRepin oli jo 25-vuotiaana tunnustettu muotokuvamaalari. H\xc3\xa4n maalasi noin 300 muotokuvaa aikansa huomattavimmista ven\xc3\xa4l\xc3\xa4isist\xc3\xa4. Repin solmi helmikuussa 1872 avioliiton Vera \xc5\xa0evtsovan kanssa. Tyt\xc3\xa4r Vera syntyi lokakuussa. Vuonna 1874 perheeseen syntyi toinen tyt\xc3\xa4r Nade\xc5\xbeda ja 1877 syntyi poika Juri ja 1880 syntyi nuorin tyt\xc3\xa4r Tatjana._NEWLINE_Taideakatemian lopputy\xc3\xb6st\xc3\xa4 Jairuksen tytt\xc3\xa4ren henkiinher\xc3\xa4tys Repin sai kuusivuotisen apurahan, jonka turvin h\xc3\xa4n matkusti Eurooppaan ja asui Pariisissa vuosina 1876\xe2\x80\x931882. Sen j\xc3\xa4lkeen h\xc3\xa4n asui vuoden kotikyl\xc3\xa4ss\xc3\xa4\xc3\xa4n Ukrainassa._NEWLINE_Repin muutti perheineen syyskuussa 1877 Moskovaan. H\xc3\xa4net hyv\xc3\xa4ksyttiin Vaeltajien eli peredvi\xc5\xbenikkien j\xc3\xa4seneksi vuonna 1878, ja h\xc3\xa4n oli ryhm\xc3\xa4n vaikutusvaltainen j\xc3\xa4sen. Repin asui Moskovassa kuusi vuotta mutta muutti sitten Pietariin, jossa h\xc3\xa4n opetti taideakatemiassa ja teki useita matkoja Eurooppaan vuosina 1883, 1889, 1894 ja 1900. H\xc3\xa4nt\xc3\xa4 innostivat varsinkin Rembrandtin maalaukset. H\xc3\xa4n maalasi paljon yst\xc3\xa4viens\xc3\xa4, muun muassa Leo Tolstoin ja Dmitri Mendelejevin, muotokuvia. _NEWLINE_Useissa Repinin maalauksissa on historiamaalauksen aiheita ja joskus radikaalia yhteiskunnallista ja poliittista kritiikki\xc3\xa4, kuten maalauksissa Kotiinpaluu ja Volgan lautturit. _NEWLINE_Er\xc3\xa4s Ilja Repinin p\xc3\xa4\xc3\xa4teoksista on Zapori\xc5\xbe\xc5\xbejan kasakat kirjoittavat kirjett\xc3\xa4 Turkin sulttaanille Mohammed IV:lle. Taiteilija maalasi teosta kolmetoista vuotta 1878\xe2\x80\x931891 tutkittuaan aihetta ja matkusteltuaan Zapori\xc5\xbe\xc5\xbejan alueella ja muualla Ukrainassa. Maalauksessa ilakoivat kasakat laativat herjauskirjett\xc3\xa4 Turkin sulttaanille. Tunnelma on sek\xc3\xa4 sankarillinen ett\xc3\xa4 koominen. Kuvaa on joskus k\xc3\xa4ytetty psykologian opetuksessa, koska sen sanotaan esittelev\xc3\xa4n naurua sen kaikissa muodoissa \xe2\x80\x93 sarkastisesta hymyst\xc3\xa4 avoimeen hohotukseen.\n_START_SECTION_\nVaiheet Suomessa\n_START_PARAGRAPH_\nRepin osti vuonna 1899 toukokuussa naisyst\xc3\xa4v\xc3\xa4ns\xc3\xa4 Natalia Nordmanin (Natalia Borisovna Nordman-Severova, 1863- 1914 ) nimiin huvilan Terijoen Kuokkalasta, joka sai nimekseen Penaty. Repin joutui ty\xc3\xb6skentelem\xc3\xa4\xc3\xa4n usein vasemmalla k\xc3\xa4dell\xc3\xa4\xc3\xa4n oikean k\xc3\xa4den kipeytymisen vuoksi. Repin j\xc3\xa4tti vuonna 1907 lopullisesti opetusty\xc3\xb6n Pietarin Taideakatemiassa, mink\xc3\xa4 j\xc3\xa4lkeen h\xc3\xa4n k\xc3\xa4vi Krimill\xc3\xa4 ker\xc3\xa4\xc3\xa4m\xc3\xa4ss\xc3\xa4 aineistoa Mustanmeren kasakoita varten. H\xc3\xa4n alkoi kirjoittaa lapsuuden muistelmia ja 1911 kirjoitti muistelmia Leo Tolstoista. H\xc3\xa4n matkusti Roomaan Natalia Nordmannin kanssa._NEWLINE_Vuonna 1914 Ilja Repin valittiin Suomen taiteilijaseuran kunniaj\xc3\xa4seneksi. Natalia Nordmann kuoli Sveitsiss\xc3\xa4 kes\xc3\xa4kuussa tuberkuloosiin, jonka j\xc3\xa4lkeen Repin palasi Kuokkalaan. Vuonna 1916 Repin aloitti muistelmien kokoamisen kirjaksi Mennyt aika l\xc3\xa4heinen._NEWLINE_Vuonna 1917 Suomen rajan sulkeuduttua Repin j\xc3\xa4i Suomeen. Vaikka Ilja Repin oli bol\xc5\xa1evikkijohtajien ihailema ja my\xc3\xb6hemmin er\xc3\xa4s sosialistisen realismin esikuvia  ja vaikka Lenin oli pyyt\xc3\xa4nyt h\xc3\xa4nt\xc3\xa4 takaisin Neuvosto-Ven\xc3\xa4j\xc3\xa4lle, ei taiteilija koskaan astunut Neuvostoliiton maaper\xc3\xa4lle._NEWLINE_Sairastuttuaan oikean k\xc3\xa4den surkastumaan Repin ei pystynyt en\xc3\xa4\xc3\xa4 luomaan maalauksia, jotka edustaisivat samaa tasoa, joka oli tuonut h\xc3\xa4nelle kuuluisuuden. H\xc3\xa4n opetteli maalaamaan vasemmalla k\xc3\xa4dell\xc3\xa4\xc3\xa4n mutta vietti el\xc3\xa4m\xc3\xa4ns\xc3\xa4 viimeiset vuodet taloudellisissa vaikeuksissa. _NEWLINE_Repin kuoli Kuokkalassa vuonna 1930. Sotien j\xc3\xa4lkeen Neuvostoliittoon liitetty taajama nimettiin vuonna 1948 h\xc3\xa4nen mukaansa Repinoksi._NEWLINE_Sodassa tuhoutunut Penatyn huvila p\xc3\xa4\xc3\xa4tettiin rakentaa uudelleen Repinin syntym\xc3\xa4n 100-vuotisjuhlavuonna. Se avattiin yleis\xc3\xb6lle museona 1962. Osa huoneista on sisustettu alkuper\xc3\xa4iseen tyyliin ja esill\xc3\xa4 paljon Repinille kuulunutta esineist\xc3\xb6\xc3\xa4, kuten huonekaluja, patsaita ja maalauksia. Lukuisat luonnokset, valokuvat ja esineet kertovat Repinin tunnetuista t\xc3\xb6ist\xc3\xa4. Osa esineist\xc3\xb6st\xc3\xa4 on alkuper\xc3\xa4isi\xc3\xa4, osa on kopioita.\n_START_SECTION_\nPoliittiset k\xc3\xa4sitykset\n_START_PARAGRAPH_\nEnsimm\xc3\xa4isen Ven\xc3\xa4j\xc3\xa4n vallankumouksen aikoihin vuonna 1905 Repin ei pit\xc3\xa4nyt Nikolai II:n hallinnosta ja odotti aikaa, kunnes "t\xc3\xa4m\xc3\xa4 inhottavuus hajoaisi". Kun se hajosi vuonna 1917 Repin muutti n\xc3\xa4k\xc3\xb6kantaansa ja kielt\xc3\xa4ytyi palaamasta Ven\xc3\xa4j\xc3\xa4lle. H\xc3\xa4nen asenteensa neuvostovaltaa kohtaan kiteytyi maalauksessa Bol\xc5\xa1evikit (1930), jossa rumat miehet kiero hymy kasvoillaan ry\xc3\xb6st\xc3\xa4v\xc3\xa4t pienen pojan._NEWLINE_Repin kielt\xc3\xa4ytyi, kun h\xc3\xa4nt\xc3\xa4 yritettiin taivutella muuttamaan Neuvostoliittoon. Er\xc3\xa4\xc3\xa4lle pariskunnalle, joka houkutteli Repini\xc3\xa4 vuonna 1925 h\xc3\xa4n vastasi: "Tek\xc3\xb6 tarjoatte minulle rahaa, te kerj\xc3\xa4l\xc3\xa4iset, te, jotka olette tyhjent\xc3\xa4neet suuren Ven\xc3\xa4j\xc3\xa4n niin putipuhtaaksi, ett\xc3\xa4 siell\xc3\xa4 nyt miljoonat n\xc3\xa4kev\xc3\xa4t n\xc3\xa4lk\xc3\xa4\xc3\xa4 ja k\xc3\xa4rsiv\xc3\xa4t kurjuutta... En ole rikas, mutta en my\xc3\xb6sk\xc3\xa4\xc3\xa4n niin k\xc3\xb6yh\xc3\xa4, ett\xc3\xa4 ottaisin vastaan teid\xc3\xa4n rahojanne." _NEWLINE_Repin kertoi pariskunnalle my\xc3\xb6s, mit\xc3\xa4 h\xc3\xa4n ajatteli siit\xc3\xa4, ett\xc3\xa4 Pietarin kaupungille oli annettu uusi nimi, Leningrad. "Sanokaapa minulle, mill\xc3\xa4 oikeudella kourallinen kansainv\xc3\xa4lisi\xc3\xa4 seikkailijoita on katsonut voivansa muuttaa mahtavan Ven\xc3\xa4j\xc3\xa4n Pietari Suuren kaupungin nimen jonkun maanalaisen fanaatikon, sairaan idiootin, Leninin nimiseksi?"\n_START_SECTION_\nRepin ja Suomi\n_START_PARAGRAPH_\nRepin ihaili Suomea ja piti "Gelsingforsia" (Helsingin ven\xc3\xa4l\xc3\xa4inen tsaarinaikainen nimitys) "Pariisin kolkkana". H\xc3\xa4n tunsi useita suomalaisia taiteilijoita, muun muassa Albert Edelfeltin jo ennen muuttoaan Kuokkalaan. Lokakuussa 1919 Repin lahjoitti Suomen taideyhdistykselle kokoelmastaan 23 ven\xc3\xa4l\xc3\xa4isten taiteilijoiden ty\xc3\xb6t\xc3\xa4 ja seitsem\xc3\xa4n omaa maalaustaan. N\xc3\xa4in sai alkunsa Ateneumin Repin-kokoelma. My\xc3\xb6hemmin 1960-luvulla Suomessa olevia \xc5\xa0uvalovin kokoelmaan kuuluvia Repinin maalauksia ja piirustuksia tarjottiin Ateneumin ostettaviksi, mutta museo torjui tarjouksen ilmoittamalla, ett\xc3\xa4 sill\xc3\xa4 oli jo riitt\xc3\xa4v\xc3\xa4sti Repinin tuotantoa. Sen johdosta suurin osa tarjotuista teoksista p\xc3\xa4\xc3\xa4tyi Moskovaan Tretjakovin galleriaan._NEWLINE_Vuonna 1920 Repin kutsuttiin Suomen Taideyhdistyksen kunniaj\xc3\xa4seneksi, jonka  kunniaksi Helsingiss\xc3\xa4 Hotelli Seurahuoneen ravintolassa j\xc3\xa4rjestettiin illallinen. Sen j\xc3\xa4lkeen h\xc3\xa4n maalasi Akseli Gallen-Kallelan muotokuvan ja aloitti Suomen suurmiehi\xc3\xa4 -teoksen maalaamisen._NEWLINE_Repinin poika Juri Repin oli my\xc3\xb6s taiteilija. Nykyinen Repinin suku on Ilja Repinin J\xc3\xa4rvenp\xc3\xa4\xc3\xa4ss\xc3\xa4 asuneen veljen j\xc3\xa4lkel\xc3\xa4isi\xc3\xa4. Taiteilijan veljenpoika Ilja Repin valmisti kahden ortodoksisen pyh\xc3\xa4k\xc3\xb6n ikonostaasin puuleikkaukset J\xc3\xa4rvenp\xc3\xa4\xc3\xa4n vuonna v\xc3\xa4liaikaiseksi tarkoitettuun ortodoksiseen rukoushuoneeseen vuonna 1948 ja kymmenen vuotta my\xc3\xb6hemmin Helsingin ortodoksisen hautausmaan uuteen kirkkoon.\n_START_SECTION_\nVastaanotto\n_START_PARAGRAPH_\nNeuvostoliitossa julkaistiin useita Repin-aiheisia kirjoja 1920-luvulta alkaen. 1930-luvulla k\xc3\xa4ynnistettiin varsinainen Repin-kultti, kun h\xc3\xa4nen teoksiaan pidettiin malleina "edistyksellisest\xc3\xa4" ja "realistisesta" taiteesta sosialistisen realismin kauden alettua Neuvostoliitossa. Niin bol\xc5\xa1evikkivallankumousta edelt\xc3\xa4v\xc3\xa4ll\xc3\xa4 Ven\xc3\xa4j\xc3\xa4ll\xc3\xa4 kuin Neuvostoliitossakin Ilja Repini\xc3\xa4 arvostettiin siin\xc3\xa4 miss\xc3\xa4 Tolstoita, Modest Musorgskia ja Nikolai Rimski-Korsakovia. Repin itsekin maalasi vallankumousaiheisia t\xc3\xb6it\xc3\xa4, kuten Propagandistin pid\xc3\xa4tys, Mielenosoittajan ampuminen, Punaiset hautajaiset ja Tsaarin hirsipuun luona, jotka h\xc3\xa4n lahjoitti vallankumousmuseolle neuvostotaiteilijoiden delegaation vierailun yhteydess\xc3\xa4 kes\xc3\xa4ll\xc3\xa4 1926._NEWLINE_Kun Neuvosto-Ven\xc3\xa4j\xc3\xa4 valjasti Repinin osaksi propagandaansa ja Suomessa pel\xc3\xa4ttiin kommunismin levi\xc3\xa4mist\xc3\xa4 it\xc3\xa4rajan yli, Etsiv\xc3\xa4 keskuspoliisi kiinnostui Ilja Repinist\xc3\xa4. Valtiollisen poliisin Repin-kansion julkisiksi tulleiden valvonta-asiakirjojen mukaan Repini\xc3\xa4 ei suoranaisesti ep\xc3\xa4ilty mist\xc3\xa4\xc3\xa4n, vaan tiedustelu suuntautui l\xc3\xa4hinn\xc3\xa4 siihen, onnistuisivatko neuvostohallituksen l\xc3\xa4hett\xc3\xa4m\xc3\xa4t houkuttelijat k\xc3\xa4\xc3\xa4nnytt\xc3\xa4m\xc3\xa4\xc3\xa4n Repinin ja h\xc3\xa4nen perheenj\xc3\xa4senens\xc3\xa4. Etsiv\xc3\xa4n keskuspoliisin agentit muun muassa availivat Repinille tullutta kirjepostia ja taiteilijan luona k\xc3\xa4yneist\xc3\xa4 ven\xc3\xa4l\xc3\xa4isvieraista laadittiin perusteellisia ja v\xc3\xa4rikk\xc3\xa4it\xc3\xa4 raportteja. Raportti vuodelta 1926 kertoo Neuvostoliiton suunnitelmista my\xc3\xb6nt\xc3\xa4\xc3\xa4 Repinille kansantaiteilijan arvonimi, johon olisi kuulunut huomattava el\xc3\xa4ke. Tiedot oli saatu Repinin entisen oppilaan Isaak Brodskin Repinille l\xc3\xa4hett\xc3\xa4m\xc3\xa4st\xc3\xa4 kirjeest\xc3\xa4._NEWLINE_Neuvosto-Ven\xc3\xa4j\xc3\xa4 l\xc3\xa4hetti erilaisia valtuuskuntia Repinin luokse, jotka lupasivat h\xc3\xa4nelle hyv\xc3\xa4\xc3\xa4 el\xc3\xa4kett\xc3\xa4 ja asuntoa. Repin ei kuitenkaan taipunut, vaan h\xc3\xa4n vietti el\xc3\xa4m\xc3\xa4ns\xc3\xa4 vajaat 13 viimeist\xc3\xa4 vuotta itsen\xc3\xa4isess\xc3\xa4 Suomessa._NEWLINE_Repin solmi l\xc3\xa4mpimi\xc3\xa4 suhteita useisiin suomalaisiin ja h\xc3\xa4nen taiteensa on varsin tunnettua ja suosittua Suomessa. Maassa on j\xc3\xa4rjestetty useita Repinin n\xc3\xa4yttelyit\xc3\xa4, ja h\xc3\xa4nen teoksiaan on t\xc3\xa4\xc3\xa4ll\xc3\xa4 melko runsaasti. My\xc3\xb6s ven\xc3\xa4l\xc3\xa4is-suomalaista Repin-aiheista tutkimusyhteisty\xc3\xb6t\xc3\xa4 on harjoitettu.'